钦定古今图书集成/明伦汇编/官常典/第532卷 > 石抹宜孙
## 钦定古今图书集成/明伦汇编/官常典/第532卷 > 石抹宜孙

按《元史》本传：“宜孙字申之，其先辽之迪烈纠人。五世
祖曰也先，事太祖为御史大夫，自有传。也先之曾孙
曰继祖，字伯善，袭父职，为沿海上副万户。初以沿海
军分镇台州，皇庆元年，又移镇婺、处两州。驭军严肃，
平宁都寇，有战功。且明达政事，讲究盐策，多合时宜。
为学本于经术，而兼通名法、纵横、天文、地理、术数、方”
技、释老之说，见称荐绅间，宜孙，其子也。宜孙性警敏，
嗜学问于《书》务博览而长于诗歌。常借嫡弟厚孙荫，
袭父职，为沿海上副万户，守处州。及弟长，即让其职，
还之，退居台州。至正十一年，方国珍起海上，江浙行
省檄宜孙守温州，宜孙即起任其事。其年，闽寇犯处
州，复檄宜孙以兵平之。以功陞浙东宣慰副使，分府
于台州。顷之，处之属县山寇并起，宜孙复奉省檄往
讨之。至则筑处州城为御敌计。十七年，江浙行省左
丞相达识帖睦迩承制陞宜孙行枢密院判官，总制
处州，分院治于处。又以江浙儒学副提举刘基为其
院经历，萧山县尹苏友龙为照磨，而宜孙又辟郡人
胡深、叶琛、章溢参谋“其军事。”处为郡山谷，联络盗贼
凭据险阻，辄窃发，不易平治。宜孙、用基等谋，或𢭏以
兵，或诱以计，未几，皆歼殄无遗类。寻升同佥行枢密
院事。当是之时，天下已多故，所在守将各自为计，相
保守。于是浙东则宜孙在处州，迈里古思在绍兴，为
称首。十八年十二月，大明兵取兰谿，且逼婺，而宜孙
母实在婺城。宜孙泣曰：“义莫重于君亲，食禄而不事
其事，是无君也；母在难而不赴，是无亲也。无君无亲，
尚可立天地间哉！”即遣胡深等将民兵数万往赴援，
而亲率精锐为之殿。兵至婺，与大明兵甫接，即败绩
而还。时经略使李国凤至浙东，承制拜宜孙江浙行
省参知政事，阶中奉大夫。明年，大明兵入处州，宜孙
将数十骑走福建境上，欲图报复，而所至人心已散，
事不可复为，叹曰：“处州，吾所守者也，今吾势已穷，无
所于往，不如还处州境，死亦为处州鬼耳。”既还，至处
之庆元县，为乱兵所害。事闻，朝廷赠推诚宣力效节
功臣、集贤大学士、荣禄大夫、上柱国，追封越国公，谥
忠愍。